Mike Villa Fonseca (M), 2023-11-10:
Tak for ordet, formand.
Dette forslag handler grundlæggende om at styrke produktionen af dansk kulturindhold som serier, film, podcast, dokumentarer osv.
L 70 handler om at indføre et kulturbidrag, der skal sikre, at udenlandske streamingtjenester, der opererer inden for danske grænser, også skal bidrage til danske produktioner af serier, film osv.
Jeg er nok ikke den eneste herinde i salen, som har set en serie eller to på Netflix.
Det giver os utallige underholdningsmuligheder og samtaleemner, og det binder verden sammen på kryds og tværs.
Den ene dag kan man se en amerikansk serie og den næste dag en spansk serie, eller man kan se en fransk produceret film.
Det er kulturel mangfoldighed, så det virkelig batter.
Som det fremgår af lovforslaget, er Danmark en lille nation.
Det er et endnu mindre sprogområde, men Danmark er og skal også i fremtiden være en kulturel nation.
Vi er kendt for vores rige kulturarv, turister valfarter hertil for at se på vores kultur.
En hurtig googlesøgning viser det også, f.eks. i forhold til »Borgen«, som jeg tænker at vi alle sammen her i salen har et godt kendskab til.
Det sker endda af og til, når man kommer ud, at man ser folk fra Spanien stå og sige: Her er »Borgen«.
De danske film og serier, men også vores dygtige danske skuespillere, er blevet rost hele verden over, og det udgør alt sammen en stor del af den nationale identitet.
Men hvis jeg skal gå lidt tilbage til den teknologiske udvikling, står vores kulturproduktion over for en stigende udfordring i form af de udenlandske streamingtjenester, der fint opererer i Danmark, men uden at yde et bidrag til vores kulturelle produktion og dens udvikling.
Det er et problem, og det mener jeg vi skal gøre noget ved.
Det gør vi så i dag med dette lovforslag, hvor vi foreslår at indføre et kulturbidrag, hvor udenlandske streamingtjenester, der i forvejen sætter tydelige spor på det danske marked, fremover skal investere en lille del af deres omsætning i dansk kulturproduktion.
En lignende ordning gør sig allerede gældende i andre europæiske lande ude i verden og har stor effekt.
Det er bl.a. i lande som Frankrig og Tyskland, som allerede har indført et lignende bidrag på kulturen.
Og jeg mener derfor også, at det er helt fornuftigt set ud fra et ønske om at sikre en mere bæredygtig fremtid for vores kulturindustri, at Danmark også indfører et kulturbidrag for streaminggiganterne.
Det er vigtigt at slå fast, at vi med dette lovforslag altså ikke angriber udenlandske streamingtjenester, tværtimod.
Det skal fortsat være en del af danskernes hverdag.
Forslaget handler snarere om at skabe lige konkurrencevilkår mellem alle tjenester og sikre, at alle aktører i kultursektoren bidrager netop til den fremtid, som vi opererer under.
Kort sagt kan man sige, at hvis du opererer i Danmark, mener jeg altså også, at det er okay, at man bidrager.
Det synes jeg er helt fair.
Det handler om at sikre, at der i fremtiden også er dansk produceret indhold, der kan konkurrere med de store udenlandske giganter.
Betyder det, at penge er den eneste faktor, i forhold til hvad der er godt produceret kulturindhold?
Nej, det er ikke det, jeg siger.
Men det handler alt andet lige om, at det er urimelige vilkår at operere under, når Netflix og HBO og andre store virksomheder skovler penge ind på danske borgere.
Det synes jeg skaber en skævvridning, som på sigt kan skade dansk kulturindhold.
I fremtiden skal der også være dansk kulturindhold af høj kvalitet.
Det sikrer vi nu med dette forslag, der er et skridt i den rigtige retning mod et bæredygtigt kulturliv, hvor dansk kulturindhold også kan trives vel med den digitale udvikling.
Tak for ordet, formand, og Moderaterne støtter op om forlaget.